text: [{"text_idx": "#000004", "text": "Madrame a Butangi bwa Bible"}, {"text_idx": "#000008", "text": "Bible i mwishile namani na mabuku makwabo o-onso?\nBible ukokeja kukukwasha namani ulwe na makambakano akutana?\nMwanda waka ubwanya kukulupila bupolofeto busonekelwe mu Bible?"}, {"text_idx": "#000009", "text": "Bible i mwishile namani na mabuku makwabo o-onso?"}, {"text_idx": "#000010", "text": "Bible ukokeja kukukwasha namani ulwe na makambakano akutana?"}, {"text_idx": "#000011", "text": "Mwanda waka ubwanya kukulupila bupolofeto busonekelwe mu Bible?"}, {"text_idx": "#000014", "text": "2 Bible nandi i kyabuntu kitamba kudi Leza, kyabuntu kyotufwaninwe kumufwijija\u2019ko. Dino dibuku dishile na onso disokolanga bintu byoketwadipo ba kuyuka nansha dimo. Kimfwa, ditulombola mwa\u0304pangilwe diulu ditoyole n\u0303enyenye, ntanda, ba mwana-mulume ne mwana-mukaji babajinji. Mu Bible mudi mison\u0303anya ikulupilwa itukwasha tulwe na makambakano ne bikoleja bya mu bu\u0304mi. Ushintulula muswelo ukafikidija Leza mpango yandi ne kuleta ngikadilo milumbuluke pano pa ntanda. Bine, Bible i kyabuntu kiyampe mpata!"}, {"text_idx": "#000018", "text": "4 Shi nobe udi na Bible obe, nankyo yuka amba kudipo bunka bobe. Bible i mulupulwe yense mutuntulu nansha kipindi mu ndimi 2 600 ne kupita, kadi mu bekadi bonso ba ntanda, bantu 90 ne musubu pa katwa badi nandi. Bine, yenga ne yenga kwabanibwanga kintu kya Mabible mudiyo ne kupita! Ke kulupulwe midiyala ne midiyala ya Mabible matuntulu nansha bipindi. Bine, kekudipo dibuku dikwabo didi pamo bwa Bible."}, {"text_idx": "#000023", "text": "6 Bible wa\u0304sonekelwe mu bula bwa kintu kya myaka 1 600. Balembi bandi ba\u0304ikele\u2019ko mu bitatyi bishileshile kadi ba\u0304tambile ku bantu ba bu\u0304mi bwa miswelo palapala. Bamo ba\u0304di babidimye, babiluwe, ne bakumbi. Bakwabo nabo ba\u0304di bapolofeto, batyibi, ne balopwe. Luka mulembi wa Evanjile wa\u0304di mun\u0303anga. Ino nansha balembi byoba\u0304di na bu\u0304mi bwishileshile, Bible i mukwatan\u0303ane pamo tamba ku ngalwilo ne ku mfulo. *"}, {"text_idx": "#000026", "text": "8 Bible i wa bine ne mu myanda ya sianse mine. Mudi\u2019nka ne myanda ya bintu bya\u0304di kebyasokwelwe mu mine myaka\u2019ya. Kimfwa, mukanda wa bene Levi wa\u0304di na bijila bya\u0304di bilomba bene Isalela kutu\u0304la muntu wa luba kufula ne kwikala na bukundwe, ino mizo ibajokolokele papo kuyuka bino bintu mpika. Mu myaka ya\u0304di bantu na milangwe mifwe pa bupunga bwa ntanda, aye Bible wa\u0304di unena\u2019mba i mijokoloke, nansha\u2019mba idi bwa kifunda. (Isaya 40:22) Bible wa\u0304nene bya bine amba ntanda i \u2018mikobeke patuputupu.\u2019 (Yoba 26:7) Shako, Bible ke dibukupo dya sianse. Ino unenanga bya bine ponso patenga myanda ya sianse. Mwene momufwaninwe kwikadila dibuku ditambile kudi Leza?"}, {"text_idx": "#000027", "text": "9. (a) Bible wilombolanga namani amba udi na ma\u0304nga ya bine ne ikulupilwa? (b) Kubulwa budimbidimbi kwa balembi ba Bible kukulombola bika pa mwanda utala Bible?"}, {"text_idx": "#000028", "text": "9 Kadi Bible i wa bine ne ukulupilwa mu kusekununa myanda ya kala. Nsekununi yandi i mipotoloke. Keitelangapo enka majina a bantu, ino i ne a bankambo babo bene. * Kadi balembi ba Bible i beshile na balembi ba ma\u0304nga ya ntanda bapelanga kusekununa divule kushindwa kwa mizo yabo, ino balembi ba Bible abo keba\u0304dipo na budimbidimbi, ba\u0304di basekununa\u2019nka ne bilubo byabo ne bya muzo wabo bine. Kimfwa, Mosesa, mulembi wa mukanda wa mu Bible wa Umbadilo, usapula aye mwine kilubo kikatampe kyaa\u0304longele kupwa ba\u0304mudingila bisansa mutyima. (Umbadilo 20:2-12) Kuno kubulwa budimbidimbi kekuvudilepo kutanwa mu nsekununi ya ma\u0304nga mikwabo, ino kutanwa mu Bible mwanda i dibuku ditambile kudi Leza."}, {"text_idx": "#000029", "text": "10. Mwanda waka ke kya kutulumukapo shi Bible i dibuku dya kamweno?"}, {"text_idx": "#000030", "text": "10 Bible byalembelwe ku bukomo bwa mushipiditu wa Leza, i wa \u201ckamweno pa kufundija, pa kudingila, [ne] pa kolola.\u201d (2 Temote 3:16) Bine, Bible i dibuku dya kamweno. Wilombola amba i muyuke ne pa mfulo kipangila kya bantu. Bine, kino ke kya kutulumukapo, mwanda Mushiludi wandi, Yehova Leza, ye Umpangi! Uyukile biyampe milangwe ne mifwatakanyo yetu kupita ne batwe bene. Kadi Yehova uyukile i bika bitusakilwa pa kwikala ba nsangaji. Ujingulwile ne mashinda otufwaninwe kwepuka."}, {"text_idx": "#000036", "text": "13 Mu Bible mudi bupolofeto kebubadika, kadi buvule bwine ke bupwe kala kufikidila. Tala kimfwa kimo. Yehova wa\u0304laile kupityila kudi mupolofeto Isaya, wa\u0304di\u2019ko mu myaka katwa ka mwa\u0304nda, Yesu kaile, amba kibundi kya Babiloni kikonakanibwa fututu. (Isaya 13:19; 14:22, 23) Wa\u0304tela ne myanda palapala ya muswelo wa\u0304di wa kukwatwa kino kibundi. Balwana ba\u0304di bidi ba ku\u0304mija munonga wa Babiloni ne kukwata kibundi pambulwa ne kulwa kwine. Kekupwilepo. Bupolofeto bwa Isaya bwa\u0304telele\u2019nka ne dijina dya mulopwe ukanekenya Babiloni\u2014ke Shilusa kadi.\u2014Tanga Isaya 44:27\u201345:2."}, {"text_idx": "#000037", "text": "14, 15. I myanda\u2019ka imoimo ya bupolofeto bwa Isaya butala pa Babiloni ya\u0304fikidile?"}, {"text_idx": "#000038", "text": "14 Kintu kya myaka 200 pa kupita\u2019po\u2014mu bufuku bwa mafuku 5 ne 6 Kweji 10, 539 Yesu kaile\u2014kibumbo kya bashidika kya\u0304tu\u0304la kitu\u0304lo kubwipi na Babiloni. Le kala\u0304la wakyo wa\u0304di ani? I Shilusa, mulopwe mwine Peleshia. Dishinda dya kufikidila kwa bupolofeto butulumukwa dya\u0304shilula kwiseba. Ino le kibumbo kya Shilusa kya\u0304di kya kukwata Babiloni pambulwa bulwi na mokya\u0304lailwe?"}, {"text_idx": "#000039", "text": "15 Bwine bufuku\u2019bwa bene Babiloni ba\u0304di badya masobo, bekulupile mumbu mikatakata ya kibundi. Papo Shilusa na bunwa, wa\u0304kupwila pafula mema a munonga wa\u0304di upita mu kibundi. Na pano kala mema a\u0304onga, bantu bandi ba\u0304abuka mu kyalo kya munonga ne kufwena ku mumbu ya kibundi. Le penepo bibumbo bya Shilusa bya\u0304di bya kupita namani lubumbu\u2019lwa? Na bitulumukwa, bwine bufuku\u2019bwa binjilo bya bibelo bya kibundi bya\u0304shilwe pululu!"}, {"text_idx": "#000040", "text": "16. (a) Isaya wa\u0304laile namani mukashadila Babiloni? (b) Bupolofeto bwa Isaya butala pa masala a Babiloni i bufikidile namani?"}, {"text_idx": "#000041", "text": "16 Kadi kya\u0304lailwe pa mwanda utala Babiloni amba: \u2018Kemukashikatwapo nansha dimo, nansha muntu kwikala\u2019mo mu nkongo ne nkongo; mwine Alabia nandi kakapopa\u2019mopo dipema dyandi, mhm; nansha bakumbi kula\u0304dika\u2019mo n\u0303ombe yabo.\u2019 (Isaya 13:20) Buno bupolofeto kebwa\u0304lailepo\u2019nka kupona kwa kibundi kete. Bwa\u0304lombwele kadi amba Babiloni ukashala masala lonso. Ukokeja kwimwena bukamoni bwa kufikidila kwa bino binenwa. Kifuko kyambulwa bantu kya\u0304di\u2019po Babiloni wa kala\u2014kidi ku kintu kya makilometele 80 kunshi kwa Baghdad, mu Irake\u2014i bukamoni bulombola amba bya\u0304nene Yehova kupityila kudi Isaya i bifikidile. Amba: \u201cNkakombapo ne lweyo lwa bonakani.\u201d\u2014Isaya 14:22, 23. *"}, {"text_idx": "#000042", "text": "17. Le kufikidila kwa bupolofeto bwa Bible kukomejanga lwitabijo namani?"}, {"text_idx": "#000043", "text": "17 Kujingulula amba nanshi Bible i dibuku dya bupolofeto bukulupilwa kukomejanga lwitabijo, mwene i amo? Bine i amo, mwanda shi Yehova Leza wa\u0304fikidije milao yandi pa kala, nanshi tudi na bubinga bwa kukulupidila amba ne mulao wandi wa kuleta paladisa pano pa ntanda nao ukafikidila. (Tanga Umbadilo 23:19.) Bine, tudi na \u201clukulupilo lwa bu\u0304mi bwa nyeke bwa\u0304laile Leza tamba kala, aye kabwanyapo kubepa.\u201d\u2014Tetusa 1:2. *"}, {"text_idx": "#000045", "text": "18 Byotwabandaula mu uno shapita bibetulombola pato\u0304ka amba Bible i dibuku dishile na onso. Inoko mvubu yandi keimaninepo enka pa kwandi kukwatan\u0303ana, bubine mu myanda ya sianse ne ya ma\u0304nga, pa tunangu twa kamweno tudi\u2019mo ne pa bupolofeto bwandi bukulupilwa. Polo mutumibwa mwine Kidishitu wa\u0304sonekele amba: \u201cKinenwa kya Leza i kyu\u0304mi kadi kidi na bukomo, kidi na bui kutabuka kipete kya bui kubidi kadi kisabanga enka ne byokyabanya muya ne mushipiditu, nungilo ya mikupa ne ma\u0304ni a mu mikupa, kadi kibwanya kujingulula milangwe ne mifwatakanyo ya mutyima.\u201d\u2014Bahebelu 4:12."}, {"text_idx": "#000047", "text": "19 Kutanga \u201ckinenwa\u201d kya Leza, musapu wandi udi mu Bible kukokeja kushinta bu\u0304mi bwetu. Kwitukwasha twibandaule mu muswelo oketwebandawile kasha\u0304. Tukokeja kunena amba tuswele Leza, ino muswelo otwitaba ku bifundija Bible, Kinenwa kyandi kya ku bukomo bwa mushipiditu, o ulombola milangwe yetu minemine, ne kukanina kwetu kwa mutyima kwine."}, {"text_idx": "#000048", "text": "20 Bine Bible i dibuku ditambile kudi Leza. I dibuku difwaninwe kutanga, kwifunda ne kuswa. Nobe fwija\u2019ko Leza pangala pa kino kyabuntu na kwela\u2019mo nyeke diso. Shi ulonge namino, ukajingulula biyampe she\u0304 mpango ya Leza itala pa bantu. Eyo, ino mpango ne muswelo oikafikidila byo bintu bikesambilwa\u2019po mu shapita ulonda\u2019ko."}, {"text_idx": "#000051", "text": "^ mus. 16 Shi usaka kuyukila\u2019ko myanda mikwabo pa bupolofeto bwa Bible, tala boloshile Un livre pour tous, pa paje 27-29, ulupwilwe na Batumoni ba Yehova."}, {"text_idx": "#000052", "text": "^ mus. 17 Konakanibwa kwa Babiloni i kimfwa\u2019tu kimo kya kufikidila kwa bupolofeto bwa Bible. Mu bimfwa bikwabo mudi ne konakanibwa kwa Tyila ne kwa Nineva. (Ezekyele 26:1-5; Zefenia 2:13-15) Kadi, bupolofeto bwa Danyele bwa\u0304laile imbikalo ya ntanda ya\u0304di ya kulonda\u2019po kupwa kwa lupusa lwa Babiloni. Tutela kimfwa Mede-Peleshia ne Ngidiki. (Danyele 8:5-7, 20-22) Tala Mbwejo, pa paje 199-201, shi usaka kuyuka bupolofeto buvule butala padi Meshiasa bwa\u0304fikidile padi Yesu Kidishitu."}, {"text_idx": "#000060", "text": "Shi Leza ye wa\u0304lembeje Bible, nanshi Bible ufwaninwe kwishila na mabuku makwabo o-onso."}]